Луис Симпсън
Редуудс

Превод от английски: Николай Попов, —

chitanka.info

Редуудс[0]

Планините се движат.

Реките се движат. Само ние

сме непоклатими.

Живеем с мислите на гиганти —

на облаците и нощем — на звездите.

Имената ни са гърлени и смешни —

Хамет, Ог — имена без срички.

Загиваме едно след друго, с корени,

проядени от плъхове. Рухваме.

За да умрем бавно и се превърнем

на камък. Или бързо,

като свещи, хвърлени в огън.

Гигантите са самотни.

Отдавна чакаме да дойде оня,

който с едно докосване ще скърши наште клони.

Могъщите ръце ще ни обгърнат,

ще бъдем леки като цъфналите храсти.

О, ако има някъде поет,

молим го сега да се яви.

Стоим и чакаме на брега на Пасифика,

като големи неомъжени моми.

Обръщаме глави към облаците и звездите

и се чудим на кого да угодим.

[0] Вид борово дърво, което вирее в Калифорния, на брега на Тихия океан, и достига височина до 90 метра. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.